钦定古今图书集成/明伦汇编/氏族典/第028卷 > 《廖用贤尚友录》 > 种谔
## 钦定古今图书集成/明伦汇编/氏族典/第028卷 > 《廖用贤尚友录》 > 种谔

按《宋史种世衡传》：“世衡子谔，字子正，以父任累官左
藏库副使，延帅陆诜荐知青涧城。夏将嵬名山部落
在故绥州，谔使人诱之，赂以金盂。名山小吏李文喜
受而许降，谔即以闻，诏委谔招纳。谔悉起所部兵，长
驱而前，名山举众从谔而南，还次怀远，敌四万众坌
集，谔追击二十里，俘获甚众，遂城绥州。诜劾谔擅兴”
言者交攻之，遂下吏，贬秩四等，安置随州。后帝悔，复
其官。韩绛宣抚陕西，用为鄜延钤辖。绛城啰兀，规横
山，令谔将兵出无定川，城成而庆卒叛。诏弃啰兀，责
授汝州团练副使，再贬贺州别驾，移单州，又移华州。
绛再相，讼其前功，复礼宾副使、知岷州，迁东上阁门
使、文州刺史、知泾州，徙鄜延副总管。上言：“夏主秉常
为其母所囚，可急𢭏其巢穴。”帝壮之，决意西讨，以为
经略、安抚副使。谔攻米脂，夏兵来援，谔大破之。进次
银、石，夏州大校刘归仁以众溃，诏班师。迁凤州团练
使、龙神卫四厢都指挥使。谔谋据横山，之志未已，遣
子朴上其策。徐禧、沈括议移银州，城永乐，与谔谋异，
乃奏留谔守延。疽发背卒，年五十七。